Dôvodová správa

A. Všeobecná časť 

	Účelom návrhu zákona je upraviť právny režim posudzovania a potvrdzovania dočasnej pracovnej neschopnosti a dočasnej nemožnosti výkonu konkrétnej činnosti z taxatívne ustanovených dôvodov.
	Právna úprava posudzovania a rozhodovania o dočasnej pracovnej neschopnosti a dočasnej neprítomnosti v práci z taxatívne vymedzených dôvodov bola do 31. decembra 2004 obsiahnutá v § 37 zákona č. 98/1995 Z. z. o Liečebnom poriadku v znení neskorších predpisov. Od 1. januára 2005 nadobudli účinnosť nové právne predpisy v oblasti zdravotníctva, ktoré neupravujú dočasnú pracovnú neschopnosť a dočasnú nemožnosť výkonu konkrétnej činnosti.
	V dôsledku absencie takejto právnej úpravy vznikajú v praxi problémy súvisiace najmä s preukazovaním dočasnej pracovnej neschopnosti a dočasnej nemožnosti výkonu konkrétnej činnosti na účely ospravedlnenia neprítomnosti v práci, služieb zamestnanosti, s poskytovaním náhrady príjmu pri dočasnej pracovnej neschopnosti zamestnanca a dávok nemocenského poistenia podľa zákona o sociálnom poistení a nemocenského zabezpečenia podľa zákona o sociálnom zabezpečení policajtov a vojakov.
	Predmetom návrhu zákona je definícia dočasnej pracovnej neschopnosti ako zdravotnej nespôsobilosti na výkon konkrétnej činnosti z dôvodu choroby alebo úrazu, s čím súvisí určenie liečebného režimu podľa zákona č. 576/2004 Z. z. o zdravotnej starostlivosti, o službách súvisiacich s poskytovaním zdravotnej starostlivosti a o zmene a doplnení niektorých zákonov a úprava dočasnej nemožnosti výkonu konkrétnej činnosti z taxatívne ustanovených dôvodov, a to z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku, tehotenstva a materstva.
Predložený návrh zákona ustanovuje pôsobnosť lekárov pri posudzovaní a potvrdzovaní dočasnej pracovnej neschopnosti a dočasnej nemožnosti výkonu konkrétnej činnosti, upravuje začiatok a skončenie dočasnej pracovnej neschopnosti. 
Návrh zákona je v súlade s Ústavou Slovenskej republiky a Dohovorom Medzinárodnej organizácie práce č. 130 o liečebno-preventívnej starostlivosti a dávkach v chorobe. Problematika návrhu zákona sa dotýka vecného rozsahu Nariadenia Rady (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a  ich rodinných príslušníkov pohybujúcich sa v rámci Spoločenstva.
Návrh zákona nemá dopad na štátny rozpočet, hospodárenie Sociálnej poisťovne,  hospodárenie obcí a vyšších územných celkov, životnú úroveň obyvateľstva, životné prostredie, zamestnanosť a na podnikateľské prostredie.

Doložka zlučiteľnosti
návrhu zákona s právom Európskych spoločenstiev a s právom Európskej únie
1. Navrhovateľ zákona:			vláda Slovenskej republiky
2. Názov návrhu zákona:	Návrh zákona o dočasnej pracovnej neschopnosti
3.	Záväzky Slovenskej republiky vo vzťahu k Európskym spoločenstvám a k Európskej únii: 
a) identifikácia predmetu návrhu právneho predpisu z pohľadu Zmluvy o pristúpení Slovenskej republiky k Európskej únii, najmä z Aktu o podmienkach pristúpenia a jeho príloh a z hľadiska plánu legislatívnych úloh vlády Slovenskej republiky:
	- zo Zmluvy o pristúpení Slovenskej republiky k Európskej únii a Aktu o podmienkach pristúpenia nevyplývajú vzhľadom na predmet úpravy návrhu zákona žiadne záväzky,
	- návrh právneho predpisu nie je uvedený v Pláne legislatívnych úloh vlády Slovenskej republiky na rok 2005.
4.         Problematika návrhu zákona je  upravená v sekundárnom práve:
- Nariadenie Rady (EHS) č. 1408/71 o uplatňovaní systémov sociálneho zabezpečenia pre zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva v znení neskorších predpisov, naposledy zmenené a doplnené nariadením EP a Rady (ES) č. 647/2005 z 13. apríla 2005, ktorým sa menia a dopĺňajú nariadenia Rady (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva a nariadenie Rady (EHS) č. 574/72, ktorým sa stanovuje postup na vykonávanie nariadenia (EHS) č. 1408/71 (Ú. v. EÚ L 117, 4. 5. 2005),
- Nariadenie Rady (EHS)  č. 574/72/EHS, ktorým sa stanovuje postup na vykonávanie nariadenia Rady  (EHS) č. 1408/71 v znení neskorších predpisov, naposledy zmenené a doplnené nariadením EP a Rady (ESV) č. 647/2005 z 13. apríla 2005, ktorým sa menia a dopĺňajú nariadenia Rady (EHS) č. 1408/71   o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva a nariadenie Rady (EHS) č. 574/72, ktorým sa stanovuje postup na vykonávanie nariadenia (EHS) č. 1408/71 (Ú. v. EÚ L 117, 4. 5. 2005).
5.	Stupeň zlučiteľnosti návrhu zákona s právom Európskych spoločenstiev a právom Európskej únie: bezpredmetné
6.	Gestor: bezpredmetné
7.	Účasť expertov pri príprave návrhu zákona: konzultácie so slovenskými a zahraničnými expertmi: žiadna

B. Osobitná časť

K § 1
	Navrhuje sa v predmete zákona vymedzenie skutočností, ktoré upravuje návrh zákona. 

K § 2
	Navrhuje sa definícia dočasnej pracovnej neschopnosti ako zdravotnej nespôsobilosti na výkon konkrétnej činnosti z dôvodu choroby alebo úrazu, v dôsledku ktorých príslušný lekár určil  fyzickej osobe liečebný režim. 

K § 3
Z dôvodu jednoznačného vymedzenia pôsobnosti lekára pri posudzovaní dočasnej pracovnej neschopnosti sa navrhuje vymedziť jeho pôsobnosť osobitne 
-	pri poskytovaní ambulantnej zdravotnej starostlivosti,
-	pri poskytovaní lekárskej služby prvej pomoci a
-	pri poskytovaní ústavnej zdravotnej starostlivosti.

K § 4
	Začiatok dočasnej pracovnej neschopnosti sa navrhuje viazať v zásade na deň, v ktorom sa zistila zdravotná nespôsobilosť na výkon konkrétnej činnosti z dôvodu choroby alebo úrazu a na deň, v ktorom sa zistila nefunkčnosť zdravotníckej pomôcky a v ostatných prípadoch na deň vzniku skutočnosti, ktorej trvanie podmieňuje uznanie obdobia jej trvania ako obdobia dočasnej pracovnej neschopnosti.
	V navrhovanej právnej úprave  rozsahu spätného uznania dočasnej pracovnej neschopnosti a dĺžky uznania dočasnej pracovnej neschopnosti lekárom, ktorý poskytuje lekársku službu prvej pomoci, sa v zásade preberá právna úprava účinná do 31. decembra 2004 upravená v zákone č. 98/1995 Z. z. o Liečebnom poriadku v znení neskorších predpisov.
	
K § 5
Navrhuje sa skončenie dočasnej pracovnej neschopnosti viazať na deň určený diferencovane v závislosti od skutočnosti podmieňujúcej jej vznik. Súčasne sa navrhuje skončenie dočasnej pracovnej neschopnosti podmieniť aj vznikom invalidity.

K § 6
	Navrhuje sa, aby začiatok novej dočasnej pracovnej neschopnosti, ktorá vznikla v deň nasledujúci po dni, v ktorom skončila predchádzajúca dočasná pracovná neschopnosť a fyzická osoba nezačala vykonávať konkrétnu činnosť, bol posudzovaný ako pokračovanie predchádzajúcej dočasnej pracovnej neschopnosti. Súčasne sa navrhuje, aby táto zásada neplatila v prípade, ak ide o dočasnú pracovnú neschopnosť, ktorá vznikla z dôvodu pracovného úrazu alebo choroby z povolania.

K § 7
	Navrhuje sa vymedzenie okruhu lekárov oprávnených na posudzovanie dočasnej nemožnosti výkonu konkrétnej činnosti z taxatívne určených dôvodov.

K § 8 a 9
	Navrhuje sa právna úprava začiatku dočasnej nemožnosti výkonu konkrétnej činnosti uznávanej z taxatívne určených dôvodov a právna úprava ukončovania dočasnej nemožnosti výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku.

K § 10 
	Navrhuje sa vymedzenie okruhu lekárov oprávnených na potvrdzovanie dočasnej pracovnej neschopnosti a na potvrdzovanie dočasnej nemožnosti výkonu konkrétnej činnosti. 
rovnako ako je vymedzená pôsobnosť lekárov na posudzovanie dočasnej pracovnej neschopnosti a dočasnej nemožnosti výkonu konkrétnej činnosti z taxatívne určených dôvodov.

K § 11
	Navrhuje sa, aby sa fyzická osoba, ktorá sa domnieva, že lekár nesprávne posúdil jej zdravotný stav s následkami na uznanie dočasnej pracovnej neschopnosti, alebo zdravotný stav inej posudzovanej fyzickej osoby, na účely potvrdzovania dočasnej nemožnosti výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku, mala právo požiadať o nápravu, prípadne použiť ďalšie prostriedky, ktoré ustanovuje § 17 zákona č. 576/2004 Z. z. o zdravotnej starostlivosti, o službách súvisiacich s poskytovaním zdravotnej starostlivosti a o zmene a doplnení niektorých zákonov.

K § 12
	Spoločnými ustanoveniami sa zabezpečuje, aby právny režim skončenia dočasnej pracovnej neschopnosti a dočasnej nemožnosti výkonu konkrétnej činnosti sa vzťahoval aj na dočasnú pracovnú neschopnosť a dočasnú nemožnosť výkonu konkrétnej činnosti, ktoré boli začaté pred dňom účinnosti navrhovaného zákona a trvajú  aj po tomto dni.

K § 13
Navrhuje sa, aby zákon nadobudol účinnosť od 1. januára 2006.